钦定古今图书集成/明伦汇编/家范典/第030卷 > 《送潘鹤臞归侍母》袁易
## 钦定古今图书集成/明伦汇编/家范典/第030卷 > 《送潘鹤臞归侍母》袁易

冉冉虞渊月，回光照我衣。萧萧大堤马，送客长鸣嘶。
穷冬霜雪繁，陟冈行旅稀。子何意浩荡，归心如奋飞。
王粲《故乡志》，江淹《南浦》悲。丈夫各有适，聚散焉可期。
子有白头亲，天寒守重闱。蟏蛸悬牖户，知子行当归。
举觞慈颜和，升轩福履绥。士生食万锺，高堂色养违。
何如衡门下，菽水欢逶迤。羡子敦懿义，家声良不亏。
闲居富词藻，札翰时相贻。